เอสเอ็มอีเชิญรีไฟแนนซ์
ตลาดเอสเอ็มอีเดือด &#8220;กสิกรไทย&#8221; ตั้งเป้าออกล่ารีไฟแนนซ์ขั้นต่ำเดือนละ 7,000 ล้าน &#8220;กรุงไทย&#8221; สั่งดูแลใกล้ชิด
27 เม.ย. 2554

ตลาดเอสเอ็มอีเดือด “กสิกรไทย” ตั้งเป้าออกล่ารีไฟแนนซ์ขั้นต่ำเดือนละ 7,000 ล้าน “กรุงไทย” สั่งดูแลใกล้ชิด
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารตั้งเป้าขยายฐานสินเชื่อลูกค้าขนาดกลางและขนาดย่อมด้วยการรีไฟแนนซ์สินเชื่อ มาจากธนาคารอื่นถึง 30-40% จากเป้าสินเชื่อรวม หรือเฉลี่ยในแต่ละเดือนต้องมีการกวาดลูกค้าเข้ามาใช้บริการสินเชื่อธนาคารกสิกรไทยไม่น้อยกว่า 7,000 ล้านบาท 



ปกรณ์
ทั้งนี้ ในช่วง 4 เดือนแรกของปี ธนาคารมียอดอนุมัติสินเชื่อเอสเอ็มอีไปแล้ว 7 หมื่นล้านบาท หรือเติบโตขึ้น 2% จากเป้าหมายการเติบโตสินเชื่อทั้งปี 8-10% ในจำนวนนี้เป็นยอดการรีไฟแนนซ์สินเชื่อมาจากธนาคารอื่นถึง 2.8 หมื่นล้านบาท 
ขณะที่ธนาคารมีสินเชื่อที่ไม่ก่อให้เกิดรายได้หรือเอ็นพีแอลเพิ่มขึ้นจาก 3.7% เป็น 4% ซึ่งถือว่ายังควบคุมได้
“ปีนี้เราต้องการให้สินเชื่อเอสเอ็มอีเติบโตเป็น 2 เท่าของตลาดที่มีการเติบโตเฉลี่ยที่ 5% และต้องการเพิ่มส่วนแบ่งการตลาดเป็น 30% ดังนั้นเราจึงจำเป็นต้องดึงลูกค้าของธนาคารอื่นมาด้วย ซึ่งในช่วง 4 เดือนที่ผ่านมา เรามีสัดส่วนสินเชื่อที่รีไฟแนนซ์อยู่ที่ 30-40%” นายปกรณ์ กล่าว
นายปกรณ์ กล่าวว่า สินเชื่อที่เติบโตได้ดีในปีนี้จะอยู่ในกลุ่มธุรกิจ ค้าปลีก ค้าส่ง สินค้าเกษตร ชิ้นส่วนยานยนต์และธุรกิจส่งออก โดยเฉพาะธุรกิจส่งออกที่มีการเติบโตขึ้นถึง 31% ในไตรมาสแรก 
นายปกรณ์ กล่าวว่า ล่าสุดธนาคารได้ให้ลูกค้ารับเงินคืนสูงสุด 20% ของเงินผ่อนงวดแรก และ ได้ออกแคมเปญใหม่ “เอสเอ็มอีพร้อมลุย” ให้ผู้ประกอบการเอสเอ็มอีที่ใช้สินเชื่อเอสเอ็มอีทุกผลิตภัณฑ์ วงเงินตั้งแต่ 5 แสนบาทขึ้นไป มีสิทธิชิงรางวัลรถกระบะโตโยต้า ไฮลักซ์ วีโก้ 8 คัน มูลค่ากว่า 5 ล้าน บาท และบัตรเติมน้ำมัน 80 รางวัล มูลค่า 8 แสนบาท รวม 88 รางวัล มูลค่ารวมทั้งสิ้นกว่า 6 ล้านบาท 
นายปกรณ์ กล่าวว่า ธนาคารตั้งเป้ามีลูกค้าเข้าร่วมแคมเปญเอสเอ็มอีพร้อมลุย 1.8 หมื่นราย วงเงินสินเชื่อรวม 8 หมื่นล้านบาท นายเวทย์ นุชเจริญ รองกรรม การผู้จัดการอาวุโส สายงานธุรกิจขนาดกลาง ธนาคารกรุงไทย กล่าวว่า ไตรมาสแรกสินเชื่อเอสเอ็มอีของธนาคารมีการเติบโตไปแล้ว 1.6-1.7 หมื่นล้านบาท หรือเติบโตขึ้น 4-5% จากเป้าทั้งปีที่ 14%และยังไม่พบว่ามีปัญหาลูกค้าถูกรีไฟแนนซ์ธนาคารอื่น
อย่างไรก็ตาม ได้สั่งการให้เจ้าหน้าที่เข้าไปดูแลลูกค้าอย่างใกล้ชิดมากขึ้น และจะพยายามรักษาตัวเลขหนี้เสียให้อยู่ในระดับ 3%
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ กล่าวว่า ในไตรมาสแรกสินเชื่อเอสเอ็มอีของธนาคารมีการเติบโตขึ้น 1.2 หมื่นล้านบาท จากเป้าทั้งปี 5 หมื่นล้านบาท โดยในจำนวนนี้เป็นการขอวงเงินหมุนเวียนเพิ่มขึ้นของลูกค้าถึง 40% ซึ่งเป็นผลมาจาก การบริโภคภายในประเทศที่เพิ่มขึ้น จึงเชื่อว่าช่วงที่เหลือสินเชื่อจะเติบโตได้ดี โดยเฉพาะในช่วงไตรมาส 3 และ 4 ซึ่งเป็นช่วงที่มีการเบิกใช้วงเงินสินเชื่อสูง